
На основу члана 138. став 1. Устава Републике Србије
 и члана 31. став 2. Закона о Заштитнику грађана,
 у поступку контроле правилности и законитости рада Центра за социјални рад „Сава“ у Сремској Митровици, поступајући по притужби А.А. из Сремске Митровице, Заштитник грађана   
                                                                          У Т В Р Ђ У Ј Е

Центар за социјални рад „Сава“ у Сремској Митровици је, приликом одлучивања о праву А. А. на новчану социјалну помоћ начинио следеће пропусте у раду:

- решење, којим је притужиљи признао право на новчану социјалну помоћ у неограниченом трајању заменио је, без правног основа, решењем о праву на новчану социјалну помоћ у ограниченом трајању, 

- о чињеници да је решење замењено новим, није обавестио другостепени орган који је водио поступак по жалби на решење које је замењено,
- након окончања жалбеног поступка на решење које је годину дана раније заменио, у поновном поступку донео ново првостепено решење које је одбио да изврши уз образложење да је решење замењено годину дана раније новим решењем.
Центар за социјални рад „Сава“ у Сремској Митровици је на тај начин проузроковао повреду правила управног поступка и принципа добре управе, а код притужиље створио правну несигурност и оправдано очекивање о праву на новчану социјалну помоћ у складу са последњим решењем, које је донето у поновном поступку у извршењу другостепеног решења по жалби на одлуку која је стављена ван правне снаге.
На основу Уставом и законом прописаних овлашћења, Заштитник грађана упућује Центру за социјални рад „Сава“ у Сремској Митровици следећe
                                                                     П Р Е П О Р У К E    
                                                                                       I   
Потребно је да Центар за социјални рад „Сава“ у Сремској Митровици, у сарадњи са Покрајинским секретаријатом за здравство, социјалну политику и демографију, без одлагања предузме законом предвиђене мере како би разрешио спорну правну ситуацију. 
II
Потребно је да Центар за социјални рад „Сава“ у Сремској Митровици, у сарадњи са Покрајинским секретаријатом за здравство, социјалну политику и демографију, предузме мере ради отклањања или умањења последица неправилног поступања.

III

Потребно је да Центар за социјални рад „Сава“ у Сремској Митровици упути писано извињење притужиљи због начињеног пропуста на њену штету.
Центар за социјални рад „Сава“ у Сремској Митровици, обавестиће Заштитника грађана без одлагања, а најкасније у року од 60 дана од дана пријема ове препоруке, о предузетим мерама и поступању по њој и доставити доказе о томе.         
                                                                          Р а з л о з и
Заштитник грађана је, поступајући по притужби А. А. из Сремске Митровице, покренуо поступак  контроле законитости и правилности рада Центра за социјални рад „Сава “у Сремској Митровици ( у даљем тексту Центар) због непоступања по решењу, којим је А. А. почев од 14. 8. 2013 признато право на новчану социјалну помоћ у износу од 10.295,00 динара у неограниченом трајању.
Ценећи да се притужбом указује на посебно некоректан поступак и кршење принципа добре управе, Заштитник грађана је применом члана 25. ст. 5. Закона о Заштитнику грађана покренуо поступак контроле рада Центра затражио изјашњење о свим чињеницама и околностима значајним за доношење става овог органа о оправданости притужби. Након спроведеног поступка, а на основу навода притужбе и изјашњења Центра и документације коју су Заштитнику грађана доставили притужиља и установа, Заштитник грађана утврдио је следеће чињенично стање.
Центар је 20. 8. 2013. године притужиљи признао право на новчану социјалну помоћ по основу неспособности за рад почев од 14. 8. 2013. године
, из разлога што је притужиља била упућена на инвалидски комисију ради процене радне способности, па се сматрала се неспособном за рад док траје поступак утврђивања радне способности.
 
На решење Центра притужиља је уложила жалбу, коју је Центар доставио Покрајинским секретаријату за здравство, социјалну политику и демографију (у даљем тексту: Секретаријат) на одлучивање.
У току трајања жалбеног поступка, Републички фонд за пензијско и инвалидско осигурање (у даљем тексту: РФ ПИО) окончао је поступак процене радне способности притужиље и утврдио да је притужиља способна за рад
.
Центар је, полазећи од налаза, мишљења и оцене РФ ПИО и поступајући по службеној дужности, донео 30. 10. 2013. године ново решење
, којим је притужиљи признао право на новчану социјалну помоћ по основу незапослености, у износу од 9.942,00 динара, у ограниченом трајању од 15. 10. 2013. године до 15. 5. 2014. године. Центар је овим решењем заменио претходно решење од 20. 8. 2013. године, не наводећи правни основ замене решења.
Првостепени орган решење може заменити само у законом прописаним случајевима: када приликом претходног испитивања жалбе нађе да је жалба основана; након допуне првостепеног поступка; и приликом понављања поступка. Уколико замени жалбом нападнуто решење, првостепени орган жалбу не доставља другостепеном органу. Замењивање решења које је већ достављено другостепеном органу закон не познаје, нити је Центар за такву одлуку дао процесно-правно утемељену аргументацију.

Центар је новим решењем заменио решење које се налазило у жалбеном поступку, а о томе није обавестио другостепени орган. На тај начин, моментом доношења решења од 30. 10. 2013. године, у правном промету нашла су се два решења о истом захтеву, која су управну ствар уредила на различите начине: првим решењем (од 20. 08 .2013. године) право на новчану социјалну помоћ признато је у неограниченом трајању, по основу неспособности за рад и у већем износу, док је другим решењем (од 30. 10. 2013. године) исто право признато у ограниченом трајању, по основу незапослености и у мањем износу.

Притужиља против решења од 30. 10. 2013. године није подносила жалбу, те је оно постало коначно и по том основу је притужиљи исплаћивана новчана социјална помоћ у решењем опредељеном износу. Новчану социјалну помоћ притужиља је примала до истека рока који је решењем утврђен (до 15. 05. 2014. године).
Секретаријат је, у одсуству информације да је ожалбено решење од 20. 08. 2013. године првостепени орган током жалбеног поступка заменио и управну ствар поново решио, усвојио жалбу, решење поништио и предмет вратио Центру за социјални рад на поновни поступак
. 
Другостепени орган није био упознат са чињеницом да је решење о чијој је правилности одлучивао замењено новим решењем. Тако је одлуку да жалбу усвоји а ожалбено решење поништи другостепени орган донео у тренутку када се увелико извршавало друго решење Центра којим је иста управна ствар другачије решена.

У поновном поступку Центар је отклонио недостатке на које је другостепени орган указао, те је 10. 6. 2014. донео ново решење
 којим је притужиљи признао право на новчану социјалну помоћ у износу од 10.295,00 динара, почев од 14. 8. 2013. године у неограниченом трајању.

Ни по добијању одлуке Секретаријата, Центар није обавестио тај орган о правном статусу захтева притужиље и чињеници да је током жалбеног поступка првостепени орган одлучивао о истој управној ствари и своју одлуку извршавао исплаћивањем новчане помоћи. С обзиром да је истекао рок до кога је решењем право признато, Центар је у том тренутку имао на располагању могућност да спорну правну ситуацију разреши на законит и правилан начин, поштујући правила управног поступка и начела. Уместо тога, супротно начелу ne bis in idem Центар је донео ново решење, којим је притужиљи признао право о коме је већ било одлучено и које је  притужиља делимично и остварила пријемом исплата новчане социјалне помоћи у периоду од 15. 10. 2013. до 15. 05. 2014. године. 

О истоветном захтеву истог лица, услед пропуста Центра за социјални рад, постојале су и правно дејство производиле две одлуке, од којих једна и сада постоји у правном промету – али се не извршава. Таква ситуација није дозвољена у правном систему и она из правног система мора бити отклоњена, како би правни однос био враћен у правилан и законити ток.
                                                                               ****
Чланом 225. Закона о општем управном поступку 
 прописано је да, ако орган који је донео првостепено решење нађе да је жалба основана, а није потребно спроводити нов посебни испитни поступак, може ствар решити друкчије и новим решењем заменити решење које се жалбом побија.

Чланом 261. Закона прописано је да се решење донесено у поступку извршава кад постане извршно.
Истовремено, сходно начелу правоснажности, правоснажно решење којим је странка стекла одређено право, односно којим је странци одређена нека обавеза, може се поништити, укинути или изменити у случајевима који су предвиђени законом.
                                                                              ****
Сагледавајући податке до којих је дошао током спроведеног поступка контроле законитости и правилности рада Центра за социјални рад „Сава “у Сремској Митровици, Заштитник грађана је утврдио да је наведена установа, одлучујући  о праву A. A. поступила супротно правилима управног поступка што је довело до апсурдне правне ситуације, да првостепено решење најпре буде замењено новим решењем од стране првостепеног органа, без навођења разлога и правних прописа на основу којих је решење замењено, а након тога да о жалби на исто решење (које је замењено другим решењем) одлучује другостепени орган по жалби и решење поништи, а првостепени орган у извршењу решења по жалби у поновном поступку донесе ново решење.

Као последица наведеног незаконитог поступања Центра за социјални рад, о истој правној ствари/праву A. A. на новчану социјалну помоћ, за исти период (од 14. 8. 2013. године)  донете су две различите одлуке, како по висини утврђене новчане помоћи тако и по трајању права, и то решење број 553-40-4048/2013 од 30. 10. 2013. године, којим је A. A.  признао право на НСП за двочлану породицу од 15. 10. 2013. године до 15. 5. 2014. године а којим је новчана социјална помоћ утврђена у износу од 9.942,00 динара, и решење бр. 553-40-1041/14 од 10. 6. 2014. којим је A. A. признао право на новчану социјалну помоћ почев од 14. 8. 2013. године, у неограниченом трајању, у износу од 10.295,00 динара.
Органи који поступају у управним стварима решавају на основу закона и других прописа. Органи јавне власти и јавни службеници увек делују у оквиру и на основу Устава, закона и других прописа и примењују правила и поступке прописане важећим прописима. 
Органи треба да се уздржавају од стварања нереалних и нетачних очекивања код грађана, односно предузимају све разумне мере како таква очекивања не би била створена код савесних грађана.

У случају грешке која се негативно одражава на права или интересе грађана, органи јавне власти, односно јавни службеници ће се извинити и последице грешке отклонити на најбржи могући начин.
Заштитник грађана налази да се учињени пропусти могу отклонити, а последице пропуста умањити, спровођењем поступка у коме ће се правно неодржива ситуација разрешити, а о праву притужиље одлучити на законит и правилан начин, те је стога такву препоруку и упутио Центру за социјални рад, као првостепеном органу.

Заштитник грађана налази да потпуно поступање по препорукама и отклањање учињених пропуста није могуће без учешћа Покрајинског секретаријата за здравство, социјалну политику и демографију, као другостепеног органа. Заштитник грађана такође сматра да Покрајински секретаријат има значајну улогу у формирању и неговању правилне правне праксе првостепених органа, те стога – у конкретном случају – може допринети унапређивању рада не само Центра за социјални рад Сремска Митровица, већ и других центара за социјални рад над чијим радом врши надзор. Из тога разлога, Заштитник грађана је препорукама обухватио и Покрајински секретаријат за здравство, социјалну политику и демографију.
На основу свих утврђених чињеница и околности, Заштитник грађана је утврдио пропусте у раду Центра за социјални рад „Сава“ у Сремској Митровици на штету остваривања права грађана и сагласно члану 31. став 2. Закона о Заштитнику грађана, упутио препоруку органу ради отклањања уочених недостатака у раду, као и у циљу унапређења остваривања права грађана и спречавања сличних пропуста у будућности. 

                                                                                                            п.о.  Заштитника грађана
                                                                                         ПОМОЋНИЦА ГЕНЕРАЛНОГ СЕКРЕТАРА 










Наташа Јовић

Доставити:  
- Центру за социјални рад „ Сава“ у Сремској Митровици
- Покрајинском секретаријату за здравство, социјалну политику и демографију Нови Сад
-  притужиљи                                                                                      
� „Сл. гласник РС“, бр. 98/06.


� „Сл. гласник РС“, бр. 79/05 и 54/07


� решење ЦСР број 553-40-3246/13 од 20. 08. 2013. године


� члан 85. Закона о социјалној заштити ( „Службени гласник РС“, број 24/2011 од 04/04/2011)


� Налаз, мишљење и оцена број CS -557/3 од 10. 9. 2013. године


� Решење ЦСР број 553-40-4048/2013 


� Решење Секретаријата бр. 129-553-1089/2013 од 18. 3. 2014. године


� Решење ЦСР број 553-40-1041/14 


� “Службени гласник РС” број 30/2010 од 07/05/2010

